S. Janiš, poslanec: (2007-04-13):
A tak po voľbách v rýchlom slede za sebou prijímate zákony, ktoré vám umožňujú túto filozofiu napĺňať v praxi. Ovládnuť verejnoprávne médiá, Ústavný súd, rušiť nezávislé úrady, sofistikovane, cez peniaze umlčať tretí sektor, oklieštiť slobodný prístup k informáciám, oklieštiť akademické senáty na vysokých školách a tak ďalej atď. A na ceste je novela zákona absolútne posilňujúca silu a právomoci policajných a spravodajských služieb na Slovensku. Ale to sme tu už mali. Neobmedzený a priamy prístup polície, SIS-ky a Vojenského spravodajstva k osobným údajom všetkých účastníkov telefónnych a internetových sietí, k údajom o komunikačnej prevádzke. Neobmedzený a priamy prístup. Priamy útok na súkromie, tak sa to dá nazvať, všetkých ľudí. Žiadna kontrola, žiadna ochrana proti zneužitiu, žiadny súhlas sudcu. Nepripomína vám to časy nedávno minulé? A na pozadí tohto vláda Roberta Fica sa aktívne angažuje v obchode so zbraňami, predseda vlády inklinuje ku Kube, Líbyi, chystá sa do Venezuely. A minister hospodárstva, bývalý manažér súkromnej firmy, úplne verejne hovorí o ošetriteľnosti úplatkov v štátnych, vládou Roberta Fica riadených spoločnostiach. No kam to kráča Slovensko? Keď minister vlády si zoberie dispozičné auto z ministerstva a dá ho k dispozícii svojej rodine a všetci občania sa mu skladáme na benzín, je to podľa vlády Roberta Fica v poriadku. Tej vlády, ktorá má plné ústa sociálneho cítenia a solidarity. Ak toto nie je zneužitie, tak potom čo je zneužitie? Nie je treba novelizovať žiadne zákony, ako ste nabádali vo výbore pre nezlučiteľnosť funkcií, ak treba niečo novelizovať, tak treba novelizovať koalíciu. „Práveže som z biznisu“, hovorí minister hospodárstva, „a viem veľmi dobre, ako takéto toky fungujú. A preto si myslím, že to vie urobiť aj štátna spoločnosť.“ Hovorí v odpovedi minister hospodárstva na margo ošetriteľnosti úplatkov v štátnych, ním riadených firmách. Keď predseda vlády Robert Fico hovorí na konferencii o pokuse ho korumpovať, 15 generácií dopredu zabezpečených, pamätáte sa na tie výroky, premiér nekoná. Prečo? Predseda vlády neurobí nič. Naďalej sa asi pohybuje v korupčnom prostredí a asi mu to vyhovuje. Ale je toto v poriadku? „Budú si môcť štátne firmy zúčtovať úplatky?“ otázka novinára. Odpoveď ministra: „Tieto netradičné formy skutočne fungujú, to by sme klamali, keby sme nepotvrdili tento fakt. Ale ja si myslím, že aj toto je ošetriteľné aj v štátnych podnikoch.“ Toto je odpoveď ministra hospodárstva. Keď minister vlády nehovorí o potieraní úplatkov, nehovorí o boji s korupciou, ale naopak. Dáva návod, ako i v štátnych, v štátnych firmách obieliť, len treba nájsť spôsob, účtovnú metódu, je to v poriadku. Dokonca je to najlepší minister a vláda dokonca oceňuje jeho osobnú odvahu. Za takéto praktiky, páni a dámy z koalície, sa vo všetkých slušných krajinách firmy sankcionujú, ich manažmenty sa trestne stíhajú, ale na Slovensku pán minister tieto firmy priamo podporuje a nabáda k takémuto konaniu. Aké štandardy správania, aké signály to vysielate do verejnosti? Premiéra sa pokúsia korumpovať, jeho minister legalizuje úplatky štátnych podnikov a podľa vás je to úplne v poriadku. Je toto vôbec normálne? K čomu povedie v spoločnosti legalizácia a obhajoba úplatkov v štátnych podnikoch? K čomu? Povedie k ich spoločenskej legalizácii, prehliadaniu – a toto vy potrebujete. Potrebujete legalizovať takéto správanie. Považovať ho za niečo úplne normálne, dokonca za úprimné. Takúto atmosféru potrebujete navodiť v spoločnosti. Tento rybník pre váš lov veľmi vyhovuje, preto ho podporujete. Korupciu chcete legalizovať tým, že nájdete spôsob, ako ju zaúčtujete, a ešte toto vydávate za otvorenosť, úprimnosť a vláda Roberta Fica dokonca za odvahu. Všetko, čo ste doteraz medializovali k téme ministra Jahnátka, a všetko, čo ste dnes komunikovali a budete možno ešte aj komunikovať, je iba hra. Zastieracie manévre pre obyvateľstvo. A keď niekto poukáže na túto vašu hru, tak znesiete na neho oheň a síru. Nasadíte rétoriku, ktorú ste tu predvádzali posledné štyri roky. Vyvolávanie káuz, bubliny, útoky. Nahodíte rétoriku odvádzania pozornosti od bodu rokovania. Pripomínam vám však, že vaša vláda, vláda Roberta Fica, si vo svojom programovom vyhlásení predsavzala, citujem: „Vláda si je dobre vedomá toho, že korupcia ohrozuje základné princípy sociálne orientovaného, ekonomicky prosperujúceho, stabilného, právneho a vo svete uznávaného štátu.“ Citácia z vášho programového vyhlásenia. Alebo, citujem zo zamerania zahraničnej politiky vlády Roberta Fica, citácia: „V porovnaní s predchádzajúcim obdobím Slovenská republika výrazne posilní ekonomický rozmer zahraničnej politiky a diplomacie.“ No ako chcete, pán minister, po týchto výrokoch, po tomto navádzaní na zaúčtovanie úplatkov v štátnych spoločnostiach rozvíjať alebo začať rozvíjať medzinárodné hospodárske vzťahy? Hospodárske vzťahy na medzinárodnej úrovni? S touto rétorikou bude vláda Roberta Fica prezentovať štát Slovenskú republiku vonku v zahraničí? Akú vizitku, akú pečať si to vôbec dovoľujete vtláčať Slovenskej republike? Páni a dámy z koalície, a hlavne zo SMER-u, nemáte síl, nemáte odvahu a ste zbabelí porovnávať to, čo ste sľubovali pred voľbami a čo robíte v skutočnosti. Nemáte odvahu a ste zbabelí porovnávať to, na základe čoho ste získali voličské hlasy, s tým, čo v skutočnosti robíte. „Do troch sekúnd budem konať. Už pri podozrení budem konať.“ To sú citáty, výroky pána predsedu SMER-u. Poznáte ich veľmi dobre. „Do troch sekúnd budem konať.“ Dlhé tri sekundy. Keď prišlo obsadzovanie orgánov v štátnych firmách, vláda Roberta Fica na návrh ministra hospodárstva vrátila do hry aj tých, ktorí v minulosti tieto firmy napr. ruinovali, tunelovali. A dozvieme sa, že je to úplne v poriadku, lebo taká je koaličná dohoda. Na jednej strane plné ústa solidarity, sociálneho cítenia, minister dobrých cien a na druhej strane povolenie budovania paralelných sietí plynu súkromným firmám, však, pán minister? Čo na tom, že to bude mať negatívny vplyv na cenu plynu pre občanov? Čo na tom, že oberám štát o peniaze z distribúcie plynu? Čo na tom, že tieto peniaze budú chýbať v zdravotníctve, v školstve? To nie je podstatné. Podstatné je podľa vás to, čo hovoríte občanom, a nie to, čo v skutočnosti robíte. Hra na solidaritu a sociálne cítenie v ponímaní strany SMER. Čo na tom, že do regulačnej rady navrhnete, pán minister, človeka, ktorý je v konflikte záujmov. Čo na tom, že tento človek je spolumajiteľom firmy, ktorá sa ide súdiť s regulovanými energetickými firmami. Čo na tom, že ako člen regulačnej rady bude mať vplyv na ceny subjektov, s ktorými sa ide súdiť. Nezávislosť regulačnej rady v ponímaní ministra a strany SMER. Ministerstvo hospodárstva vlani v novembri účelovo zmenilo záväzné pravidlá na udeľovanie investičných stimulov. V predpise ste dokonca zmenili aj názov. Vzápätí vláda na váš návrh podporila 45 firiem takmer 10 miliardami korún. Regionálna pomoc v korunovom vyjadrení sa delí takto: východné Slovensko 10 %, stredné 30 a západné Slovensko 60 % stimulov. Vyrovnávanie regionálnych rozdielov v ponímaní strany SMER. To bolo rečí o regionálnych rozdieloch! A tento vlastný defekt a tento vlastný defekt si, páni a dámy z koalície, liečite tým, že vylievate stále tie isté vedrá špiny, ako ste to robili celé štyri roky dozadu. To, že žiadna vaša bublina sa nepotvrdila, je vedľajšie. Systém vyliať na niekoho vedro špiny, a ty sa umývaj, v spoločnosti zaberá, a tak ho účelovo praktizujete. Je legitímne a povinné ukázať a poukázať na to, kam sa uberá Slovensko, či zo Slovenska bude republika, kde vláda a jej minister budú hovoriť nie o potieraní úplatkov a korupcie, ale o ich legalizácii v štátnych podnikoch. A o tomto je tento bod programu. O tomto je táto schôdza Národnej rady. Či Národná rada a spoločnosť bude tolerovať, aby člen vlády Slovenskej republiky bol vo svojej funkcii s presvedčením, že úplatky budú súčasťou obchodovania štátnych spoločností. O tomto je rokovanie Národnej rady. Či budeme tolerovať predpoklad, že minister môže nabádať svojich podriadených a ním dosadených členov štátu v týchto spoločnostiach na generovanie čiernych peňazí. O tomto je táto schôdza. Schôdza je o tom, či vyšleme signál občanom, že boj s korupciou má zmysel. Či treba byť súčinní v boji s korupciou a klientelizmom, alebo nie, keď minister vlády Roberta Fica dáva návod na obielenie úplatkov v štátnych firmách? O tomto je táto schôdza, dámy a páni z koalície. Je o tom, či dopustíme, aby prezentované názory ministra hospodárstva a praktické aktivity vlády predstavovali politické riziko pre dobré meno Slovenska v zahraničí. O tomto je táto schôdza a o ničom inom. Ďakujem. (Potlesk.)